google/wiki40b huggingface dataset:
Plaukų džiovintuvas

Plaukų džiovintuvas, fenas – elektromechaninis prietaisas pučiantis šiltą ar karštą orą į drėgnus plaukus ir taip pagreitinantis jų išdžiūvimą. Prieš džiovinant plaukus fenu būtina nuspausti nuo plaukų vandenį, nusausinti juos rankšluosčiu, pirštais švelniai paspaudžiant (bet ne trinant).

Istorija

Plaukų džiovintuvai išrasti XIX a. pabaigoje. Rankiniai, buitiniai plaukų džiovintuvai pasirodė 1920 m. „AEG Hausgeräte GmbH“ (Niurnbergas, Vokietija) nuo 1941 m. valdo prekės ženklą „FOEN“.
Gavrilas Zubovas

Biografija

Jauniausias Rusijos imperijos tikrojo valstybės patarėjo, imperatorius rūmų kamerherio, hofmeisterio, Preobraženskio pulko leibgvardijos poručiko Nikolajaus (Mikalojaus) Zubovo (1801-1871) ir grafienės Aleksandros de Moden (1807-1839) sūnus.
Baigė karininkų mokyklą, tarnavo carinės Rusijos kariuomenės rinktiniuose daliniuose, užsitarnavo gvardijos pulkininko karinį laipsnį.
1864 m. tėvas jam užrašė Kretingos dvarą. Paveldėjimas Sankt Peterburgo apygardos teisme įteisintas 1871 m., Nikolajui (Mikalojui) Zubovui mirus.
Už skolas Kretingos dvaras 1874 m. buvo areštuotas ir parduotas Sankt Peterburge surengtose varžytinėse, kuriose jį įsigijo pagrindinis grafo kreditorius Juozapas Tiškevičius. Gabrielius Zubovas turėjo teisę per vienerius metus po varžytinių dvarą išsipirkti, tačiau to nepadarė.
Žodinė tradicija byloja, kad Gabrielius Zubovas Kretingą grafui Juozapui Tiškevičiui pralošė kortomis. Šis pasakojimas atsirado todėl, kad aristokratui pralošti savo turtą atrodė garbingiau, negu prarasti jį už skolas.
Šakių rajono savivaldybės taryba

Šakių rajono savivaldybės taryba – Šakių rajono savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.
Tarybą sudaro 25 tarybos nariai. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.
Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.
Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.
Savivaldybė yra Lietuvos savivaldybių asociacijos narė.
Ainis Storpirštis

Biografija

Nuo mažens koncertavo su tėvu Gediminu Storpirščiu. 2009 m. baigė Lietuvos muzikos ir teatro akademiją (kurso vadovas Gintaras Varnas). 2007 m. kartu su Vidu Bareikiu sukūrė alternatyvios muzikos grupes „Suicide DJs“ ir „Stipriai Kitaip“. Be to, yra grupės „Vandenynas“ narys, teatro „Utopia“, teatro judėjimo „No Theatre“ aktorius.
Tautvydas Lideikis

Biografija

1969 m. baigė Vilniaus universitetą, 1977 m. baigė Leningrado A. Jofės fizikos technikos instituto aspirantūrą. Fizikos ir matematikos mokslų daktaras, habilituotas daktaras. 1968–1992 m. Lietuvos mokslų akademijos Puslaidininkių fizikos instituto mokslinis bendradarbis, laboratorijos vedėjas.
1990–1991 m. Lietuvos Persitvarkymo Sąjūdžio Seimo narys, 1991–1993 m. Piliečių chartijos tarybos narys. 1992–1993 m. Seimo narys.
Žmona Violeta, dukros Laisvė ir Giedrė, sūnus Vykintas.
Dark Horse Comics

Istorija

„Dark Horse Comics“ 1986 m. Milvokyje, Oregono valstijoje, įkūrė Mike Richardson su tikslu sukurti idealią atmosferą kūrybingiems rašytojams. Ričardsonas veiklą praėjo 1980 m. Bende (Oregonas) atidarydamas knygų parduotuvę „Pegasus Books“. Už iš mažmeninės prekybos gautas pajamas jis nutarė įsteigti savo leidybos kompaniją. Pirmieji leidiniai buvo „Dark Horse Presents“ ir „Boris the Bear“. Po metų leidykla praplėtė savo leidybos liniją, įtraukdama tokius kūrinius kaip „The American“, „The Mark“, „Trekker“ ir „Black Cross“.

„Dark Horse Entertainment“

„Dark Horse Entertainment“ yra „Dark Horse“ gamybos studijos šaka, kuri prodiusuoja kino filmus ir televizijos programas, paremtas „Dark Horse Comics“ leidžiamais komiksais. Įkurta 1992 m.
Sigitas Šiupšinskas

Biografija

1987 m. baigė Kauno politechnikos institutą, 2007 m. – Mykolo Romerio universitetą.
1992 m. – Vilniaus rajono savivaldybės Juodšilių apylinkės viršaičio pavaduotojas. 1993 m. – LRV kanceliarijos konsultantas savivaldybių klausimais. 1998 m. Lietuvos savivaldybių asociacijos direktorius. 2005 m. Lietuvos Respublikos Prezidento kanceliarijos Lietuvos Respublikos Prezidento patarėjas viešojo administravimo, regioninės politikos, vietos savivaldos klausimais. Nuo 2009 m. kovo 17 d. LR vidaus reikalų ministro patarėjas, nuo 2009 m. gegužės 25 d. LR vidaus reikalų viceministras.
2014 m. jungiamajame suvažiavime įsteigta Lietuvos laisvės sąjunga, tapo šios politinės partijos pirmininko pavaduotoju.
Vedęs. Žmona – Rita. Dukra – Urtė.
Ergatyvas

Ergatyvas (gr. ergates 'veikėjas') – kai kurių kalbų (ypač ergatyvinės struktūros) linksnis, rodantis veiksmo šaltinį ar veiksmo įrankį (agentą). Tokiu atveju subjektas, į kurį veiksmas nukreiptas (patientas), turi būti absoliutyvo – pagrindinio – linksnio: ergatyvinių kalbų pasakyme „jūra skalauja krantą” žodis jūra bus vartojamas ergatyvo linksniu, nes tai yra krantui darantis įtaką subjektas, o krantas, kaip patientas, – absoliutyvo linksniu. Ergatyvas vartojamas su tranzityviniais veiksmažodžiais. Jei veiksmažodis netranzityvinis ir subjekto, į kurį nukreiptas veiksmas (patiento), nėra (pavyzdžiui, „jūra banguoja“), ergatyvas nevartojamas ir veiksmo sukėlėjas (agentas) turi būti absoliutyvo linksnio.
Lietuvių kalboje ergatyvas verčiamas neveikiamąja rūšimi, kur absoliutyvą atitinka vardininkas, o ergatyvą – kilmininkas: pvz., „jūros skalaujamas krantas”.
Gerrit van Honthorst

Geritas (arba Gerardas) van Honthorstas (ol. Gerrit van Honthorst, Gerrard van Honthorst, 1592 m. lapkričio 4 – 1656 m. balandžio 27 d.) – olandų XVII a. tapytojas, vienas reikšmingiausių Utrechto karavadžistų.

Biografija

Geritas (arba Gerardas) van Honthorstas gimė 1592 m. lapkričio 4 d. Utrechte. Jo tėvas Herman Gerritsz. van Honthorst buvo piešinių gobelenams kūrėjas. Dailės mokslus Van Honthorstas išėjo pas žymiausią to meto Utrechto dailininką Abraham Bloemaert. Apie 1610 m. Van Honthorstas persikėlė į Italiją, Romos miestą, kuriame buvo paveiktas Karavadžo dailės įtakos. Italijoje Van Honthorstas buvo pramintas Gherardo delle Notti (Gerardas, kuris tapo naktines scenas), nes savo paveiksluose vaizdavo labai tamsias scenas, kuriose detalės apšviestos dirbtine šviesa. Jo itališkojo periodo paveikslams būdinga religinė tematika.
1620 m. Van Honthorstas grįžo į Utrechtą ir vedė Sophia Coopmans. 1622 m. įstojo į vietos Šv. Luko dailininkų gildiją. 1625 m. išrinktas jos vyresniuoju. Utrechte dailininkas greit išsikovojo vietos didikų dėmesį ir užsakymų. 1627 m. jo dirbtuvėse lankėsi Rubensas. 1628 m. apie metus laiko Van Honthorstas dirbo Anglijos karaliui Karoliui I-ajam. 1628 m. grįžo į Olandiją, apsigyveno Hagoje, kur irgi įstojo į vietos dailininkų gildiją. Hagoje Van Honthorstą rėmė princas Frederikas Hendrikas Oranietis. Olandijoje Van Honthorstas daugiausiai tapė portretus, nors neatsisakydavo užsakymų tapybos ciklams mitologinėmis ir istorinėmis temomis. 1635 m. vieną tokį ciklą atliko Danijos karaliaus Kristijono IV-ojo užsakymu.
Vėlesniaisiais karjeros metais Van Honthorsto autoritetas smuko, jo stilius ženkliai pasikeitė, portretai tapo įtakoti Anthony van Dyck manieros. Turtingų užsakovų, anksčiau uždirbtų pinigų dėka dailininkas gyveno labai pasiturinčiai, beveik prabangiai. 1652 m. Van Honthorstas grįžo į Utrechtą, kuriame mirė 1656 m. balandžio 27 d. Palaidotas Šv. Kotrynos bažnyčioje (Catharijnekerk). Van Honthorstas daug prisidėjo prie Karavadžo dailės bruožų įtakos paskleidimo Olandijoje. Jo paveikslai galėjo daryti įtakos Rembrantui ir Žoržui de la Turui. Jo brolis Willem van Honthorst buvo portretistu.
Gvairos krioklys

Gvairos krioklys (isp. Saltos del Guairá, portug. Salto das Sete Quedas do Guaíra) buvo krioklys Paranos upėje, Brazilijos ir Paragvajaus teritorijose. 1982 m. krioklys buvo užlietas pastačius Itaipu užtvanką.
Krioklį sudarė 18 kataraktų, susitelkusių į 7 grupes (dėl to brazilai jį vadino „7 šuolių kriokliu“). Ties ta vieta Parana tekėjo siauru tarpekliu, vagos plotis svyravo tarp 380-61 m. Krioklio aukštis buvo 114 m, o didžiausias atskiros kataraktos aukštis – 40 m. Tai buvo vienas vandeningiausių krioklių pasaulyje (debitas 13 000 – 50 000 m³/s). Krioklio gausmas girdėjosi toliau nei už 30 km. Greta buvo krioklio įsikūrę Paragvajaus miestas Salto del Gvaira ir Brazilijos miestas Gvaira.
Gvairos krioklys buvo svarbus turistinis objektas regione, tačiau 1982 m. jį visiškai užliejo Itapu hidroelektrinės suformuota užtvanka. Į gamtosaugininkų ir vietinių gyventojų protestus atsižvelgta nebuvo. Statant užtvanką prie Gvairos krioklio suplūdo daug turistų, norėdami jį pamatyti paskutinį kartą. Jau susidarius tvenkiniui brazilai išsprogdino dalį uolų laivybai palengvinti.
Vakarinės naujienos

Vakarinės naujienos – vakarinis laikraštis, leistas lietuvių ir rusų kalba nuo 1958 m. sausio 25 d. iki 1999 m. lapkričio mėn. Vilniuje, Laisvės pr. 60.

Istorija

Iki 1990 m. Nr. 44 ėjo kaip LKP Vilniaus miesto komiteto ir Vilniaus miesto Darbo žmonių deputatų tarybos organas (laikraštis). Nuo 1991 m. liepos 15 d. steigėja ir leidėja UAB „Vakarinės naujienos“, nuo 1998 m. Vakarų Lietuvos pramonės ir finansų korporacija. Ėjo 5 kartus per savaitę. Tiražas 1958 m. – 6500 egz. lietuvių kalba ir 5500 egz. rusų k., 1971 m. – 30 500 egz. lietuvių kalba ir 29 500 egz. rusų k., 1981 m. – 43 500 egz. lietuvių kalba ir 40 500 egz. rusų k., 1989 m. – 112 500 egz. lietuvių kalba ir 62 700 egz. rusų k., 1996 m. – 5000 egz. lietuvių kalba ir 4000 egz. rusų kalba. Nuo 1990 m. buvo leidžiamas atskiras priedas (specialus leidinys) „Skraidančioji lėkštė“ (tiražas 1991 m. – 25 000 egz.). Nuo 1993 m. lietuvių ir rusų kalbomis leido savaitraštį „Vakarinių naujienų reklama“.
Informavo apie sostinės ir visos Lietuvos politinė, visuomeninį, ekonominį, kultūrinį ir sportinį gyvenimą, rašė kitais skaitytojus dominančiais klausimais.

Redakcija

Redakcijoje dirbo Antanas Andrijonas, Janina Babiliūtė, Ona Balčiūnienė, Brigita Balikienė, Birutė Bartusevičienė, Jadvyga Godunavičienė, Jonas Juknevičius, Ramunė Jurskytė, Mykolas Karčiauskas, Valentinas Kartjalas, Vytautas Kasinskas, Petras Keidošius, Vitas Lingys, Aleksandras Macijauskas, Birutė Mačienė, Simas Magaramas, Virginijus Martišauskas, Algirdas Mikoliūnas, Giedrė Milkevičiūtė, Regina Plumpienė, Danutė Šalkauskienė, Eugenijus Šiško, Irena Tiškutė, Vytautas Petras Vaitkus, Leonardas Valaitis, Lilija Valatkienė, Daina Vaupšienė, Rima Kaziliūnienė, Rytis Taraila, Lazaris Greisas, Tatjana Kamorskaja, Tatjana Songailo.
Teodoras Aleksandras Liackis

Biografija

Lietuvos bajorų Liackių giminės atstovas, herbo „Cmok“ savininkas, Jono Alfonso Liackio ir Janos Talvošaitės sūnus.
Lietuvos didysis pastalininkis (1653–1654), Lietuvos dvaro maršalka (1654–1683).

Šeima

Buvo vedęs Haną Pacaitę, Petro Paco dukterį.
Jozefas Kopecas

Biografija

Gimė 1762 m. gegužės 16 d. smulkių rusėniškos kilmės Pinsko pavieto (A. Bonieckis nurodo ankstesnę J. Kopeco gimimo datą ir vietą - 1759 m., Vilnius) bajorų šeimoje. J. Kopecas buvo vienas iš keturių Pinsko rotmistro Stanislovo Kopeco (herbas Kroje) ir Onos Goslovskaitės sūnų. J. Kopecas atsiminimuose rašo, kad jo tėvas Sanislovas, Abiejų Tautų Respublikos įpėdinystės karo 1733-1735 m. metu rėmęs kandidatą į sostą Stanislovą Leščinskį ir už tai kalintas Gdansko tvirtovėje, mirė sulaukęs 97 metų, kliudytas arklio.
Pradinį išsilavinimą - lenkų, lotynų kalbų ir geometrijos pagrindus, J. Kopecas įgijo tėvų namuose, o 1778 m. būdamas 16 metų pradėjo kariškio karjerą Jurgio Kolontajaus vadovaujamoje Lietuvos Didžiosios Kunigaikštystės antrojoje kavalerijos (petihorų) brigadoje Volynėje. Pradžioje tarnavo eiliniu kareiviu, vėliau paaukštintas iki puskarininkių ir tik po 10 tarnybos kariuomenėje metų įgijo karininko laipsnį. 1791-1792 m. buvo leitenantas ir eksadrono vadas.

Šaltiniai

Jofefo Kopeco Sibiro tremties memuarai (lenkų kalba)
Algirdas Matulionis

Biografija

Nuo 1912 m. augo Liepojoje (Latvija), nuo 1915 m. Sankt Peterburge (Rusija), 1918–1920 m. Orenburge. 1920 m. su šeima grįžo į Lietuvą ir apsistojo Kunigiškiuose (Anykščių rajonas). Baigė Kunigiškių pradžios mokyklą, mokėsi Rokiškio gimnazijoje. 1930 m. baigė Alytaus aukštesniąją miškų mokyklą. 
1930–1934 m. Rokiškio, Žalgirio miškų urėdijų žvalgas, girininkas. 1931–1932 m. tarnavo Lietuvos kariuomenėje. 1934–1940 m. Panevėžio miškų urėdijos Raguvėlės girininkijos girininkas. 1940–1941 m. Panemunės miškų ūkio direktorius. 1941 m. LSSR miško pramonės liaudies komisariato miškų valdybos viršininko pavaduotojas. 1941–1942 m. Marių ASSR miško pramonės ūkio taksatorius. 1942–1944 m. 16-osios lietuviškosios divizijos pulko štabo viršininko pavaduotojas, kuopos vadas, kapitonas.
1944–1945 m. Vyriausiosios miškų ūkio valdybos viršininkas. 1945–1947 m. Kauno miškų ūkio ir gamybos tresto valdytojas. 1947–1953 m. LSSR miškų ūkio ministras. 1953–1956 m. LSSR žemės ūkio ir paruošų ministro pavaduotojas. 1956–1957 m. Vyriausiosios miškų ūkio valdybos prie LSSR MT viršininkas. 1957–1978 m. LSSR miškų ūkio ir miško pramonės ministras.
1958–1961 m. LKP CK narys, 1961–1964 m. ir nuo 1966 m. kandidatas į LKP CK narius. 1959–1979 m. LSSR AT deputatas.
Organizavo Lietuvoje kompleksinį miškų ūkį, pertvarkė miškų administravimą, plėtė miškų želdinimą, tobulino medienos ruošą. Paskelbė apie 50 mokslinių straipsnių miškininkystės ir miško ūkio klausimais.  Palaidotas Antakalnio kapinėse.
Janina Gaidžiūnaitė

Biografija

1955–1959 m. mokėsi Įstricos pradinėje mokykloje, 1959–1964 m. mokėsi Paįstrio vidurinėje mokykloje. 1965 m. įstojo į Panevėžio 8-ąją profesinę technikos mokyklą, 1967 m. ją baigė ir įgijo sudėtingo asortimento audėjos kvalifikaciją. Besimokydama profesinėje technikos mokykloje, įstojo į Vilniaus lengvosios pramonės technikumą, 1971 m. baigė ir įgijo audimo techniko technologo specialybę. 1979 m. baigė Vilniaus universitetą, ekonomistė. 1996 m. Kauno technologijos universitete baigė verslininkystės mokymo programą ir įgijo verslo dėstytojos profesinę kvalifikaciją.
1967–1971 m. Panevėžio linų kombinate 5-os kategorijos audėja. 1971–1983 m. Panevėžio 8-osios profesinės technikos mokyklos gamybinio mokymo meistrė. 1983–1989 m. Panevėžio 24-osios vidurinės profesinės technikos mokyklos direktoriaus pavaduotoja mokamajam auklėjamajam darbui. 1989–1990 m. Lietuvos Respublikos blaivybės draugijos Panevėžio miesto klubo pirmininkė. 1990–1991 m. Panevėžio miesto Valstybinio draudimo inspekcijos buhalterė, o 1991–1993 m. vyr. buhalterė. Nuo 1995 m. Panevėžio kolegijos lektorė.
Valstiečių ir Naujosios demokratijos partijų sąjungos, nuo 2005 m. Lietuvos valstiečių liaudininkų sąjungos narė, LVLS Panevėžio miesto skyriaus pirmininkė, 2010 m. Lietuvos socialdemokratų partijos Panevėžio miesto skyriaus narė. 2007–2011 m. ir 2011 m. (atsistatydino) Panevėžio miesto savivaldybės tarybos narė. 
„Moterys ir verslas Lietuvoje“ Panevėžio apskrities valdybos pirmininkė. Moterų politikių klubo narė. Aukštaitijos savišvietos akademijos direktorė, Lietuvos suaugusiųjų švietimo asociacijos narė.
Laikymo periodo grąža

Finansuose naudojamas terminas, Laikymo periodo grąža (ang. holding period return (HPR)) yra turto ar portfelio (pvz., akcijų) grąžos matavimo metodas. Tai vienas iš paprasčiausių investicijų rezultatų matavimo metodų.
Laikymo Periodo Grąža yra dalis, arba procentas, kuriuo portfelio vertė išauga per tam tikrą laiką.
LPG = ((Dabartinė vertė, Vertė periodo pabaigoje) + (Gautos tiesioginės įplaukos (Dividendai)) - (Pradinė vertė)) /(Pradinė vertė)
LPG_n \ = \ \frac{Iplaukos + (P_{n+1} - P_n)}{P_n}
Simpsonai (žurnalas)

Istorija

Žurnalas „Simpsonai“ – visame pasaulyje populiaraus amerikietiškojo komiksų žurnalo vaikams „The Simpsons comics“ lietuviškasis vertimas. Pirmasis numeris buvo išleistas 2009 m. kovo mėnesį. Leido: UAB „MEDIA INCOGNITO“. Paremtas pagal garsujį TV animacinį serialą „The Simpsons“ apie Houmerį, Mardžę, Bartą, Lizą, Megę Simpsonus ir kitus Springfildo miesto gyventojus bei jų patirtus nuotykius. Iš viso išėjo 25 numeriai.
2011 m. Valstybinė tabako ir alkoholio kontrolės tarnyba žurnalą „Simpsonai“ leidžiančiai bendrovei UAB „MEDIA INCOGNITO“ paskyrė 10000 litų baudą už tai, kad 2010 m. ant kovo mėnesį išleisto žurnalo numerio viršelio buvo pavaizduota realiai, legaliai neegzistuojančio ir tik „Simpsonų“ pasaulyje esančio „Duff“ alaus reklama. Vien dėl tos gautos baudos, šio žurnalo leidimas netrukus buvo ir sustabdytas.

Redakcija

Redakcijoje dirbę asmenys: Linas Ruzgys, Paulius Ambrazevičius, Jurgita Jėrinaitė, Daiva Širvaitienė, Andrius Morkeliūnas.
Juan de Ayolas

Biografija

Buvo Pedro de Mendoza ekspedicijos, 1535 m. išvykusios iš Sanlukar de Barmedos, narys. 1536 m. kaip de Mendosos mažordomas dalyvavo Buenos Airių miesto įkūrime. Išsiųstas tyrinėti Paranos upės pakrančių. Tų pačių metų birželį prie šios upės įkūrė Corpus Cristi fortą. Toliau pasiekė Paragvajaus upę, ja ieškojo kelio į mitinius Sidabro kalnus. Ties dabartiniu Lamabarės miestu kovojo su gvaraniais.
1537 m. vasario 2 d. Paragvajaus upės pakrantėje įkūrė Kandelarijos uostą (dabar Fuerte Olimpas), o žuvus de Mendosai tapo Naujosios Andalūzijos valdytoju. Ajolsas toliau keliavo per Čiaką link Peru valstybės. Pasiekė dabartinę Boliviją. Grįžęs rado 1538 m. Kandelarijos uostą sugriautą, netrukus užpultas ir nužudytas indėnų pajagvų.
Chuano de Ajolaso garbei pavadintas Ajolaso miestas Paragvajuje.
Zelva

Istorija

Zelva minima nuo 1258 metų. XVII a. priklausė Sapiegoms.
Aberbargoed Buds FC

Istorija

1957 m. įkurtas klubas. Žaidė regioninėse pirmenybėse. Yra iškopęs į antrą pakopą, bet neįsitvirtino.
Konstantinas Zyrianovas

Karjera

Karjerą pradėjo gimtosios Permės klube Amkar. 2000–2007 m. žaidė Maskovos „Torpede“. 2007 m. perėjo į „Zenitą“ ir po puikaus sezono išrinktas Rusijos metų futbolininku. 2008 m. ženkliai prisidėjo prie klubo pergalės UEFA taurėje, imušdamas įvartį pusfinalyje ir finale (prieš FC Bayern Munich ir Glasgow Rangers).
Nacionalinėje komandoje žaidžia nuo 2006 m. Su rinktine dalyvavo 2008 m. Europos futbolo čempionate, kur įmušė pergalingą įvartį į Graikijos rinktinės vartus.
Žmoginis plaukagalvis

Šaltiniai

S. Molis „Zoologijos skaitiniai 6-7 klasėms“
Dzūkas (savaitraštis)

Dzūkas – Alytaus apskrities savaitraštis, 1997–1998 m. leistas Alytuje.

Istorija

Leido UAB „Alkesta“ ir „Parama“. Spausdino Alytaus spaustuvė. Tiražas 5000 egz. Prijungtas prie laikraščio „Alytaus naujienos“.
Redaktorius Romas Kvietkevičius-Sadauskas.
Edmundas Čeičys

Biografija

1977 m. baigė Vilniaus inžinerinį statybos institutą, inžinierius statybininkas.
Akcinės bendrovės „Komunalininkas“ direktorius, 2004 m. UAB „Zarasų komunalininkas“ direktorius.
Nuo 1996 m. Lietuvos centro sąjungos narys, nuo 2003 m. Liberalų ir centro sąjungos, nuo 2010 m. Lietuvos Respublikos liberalų sąjūdžio Zarasų rajono skyriaus narys.
2007–2011 m. ir nuo 2011 m. Zarasų rajono savivaldybės tarybos narys. 
Sutuoktinė Ona, vaikai Rugilė, Vilmantė.
Lietuvos kosmoso asociacija

Lietuvos kosmoso asociacija buvo įkurta 2007 m. kelių Lietuvos mokslo bei tyrimų institucijų. Šios institucijos dirba inžinerijos, informacinių technologijų, gamtos išteklių, žemės ūkio, biomedicinos ir biotechnologijos, fundamentaliųjų mokslų srityse.
2008 m. Lietuvos Respublikos Vyriausybė pavedė Lietuvos švietimo ir mokslo ministerijai pradėti derybas su Europos kosmoso agentūra dėl bendradarbiavimo. 2009 m. buvo įsteigta Nacionalinė kosmoso asociacija, susidedanti iš 22 narių, o 2010 m. liepos 7 d. asociacija pavadinta Lietuvos kosmoso asociacijos vardu.
Lietuvos kosmoso asociacijos nariai aktyviai dalyvauja bendrose Slėnių programose, Nacionalinėse kompleksinėse programose, Jungtinių tyrimų programose ir Europos 7BP programoje.
LitSat-1 (Misija Lituanica 80) – 2014 m. pirmasis Kauno technologijos universiteto ir Lietuvos kosmoso asociacijos vykdomos ilgalaikės kosmoso programos etapas.
Paulius Augius-Augustinavičius

Paulius Augius-Augustinavičius (1909 m. rugsėjo 2 d. Gečaičiai, Plungės valsčius – 1960 m. gruodžio 7 d. Čikaga) – lietuvių grafikas.

Biografija

Šeima persikėlė į Sedą, vėliau į Telšius, kur lankė gimnaziją. 1935 m. baigė Kauno meno mokyklą. Priklausė dailininkų grupei „Forma“. Nuo 1934 m. dalyvavo dailės parodose. 1935–1938 m. studijavo dailę Paryžiuje, baigė Aukštąją nacionalinę dailės mokyklą ir Nacionalinę dailės ir amatų konservatoriją. Už M. Valančiaus „Žemaičių vestuvių“ iliustracijas (diplominis darbas, išl. 2000 m. Vilniuje) 1937 m. laimėjo Paryžiaus pasaulinės parodos garbės prizą, 1938 m. Lietuvos taupomųjų kasų premiją.
Grįžęs į Lietuvą dėstė Kauno meno mokykloje, nuo 1942 m. Vilniaus dailės akademijoje. 1944 m. pasitraukė į Vokietiją, nuo 1948 m. gyveno JAV. Žmona rašytoja Danutė Lipčiūtė-Augienė

Kūryba

Sukūrė estampų (medžio raižiniai „Malda“ 1937 m., „Piemenė“ 1938 m., ciklai „Žemaičių Kalvarijos“ 1939–1948 m., „Žemaičių simfonijos“ 1948 m.), iliustravo knygų (Žemaitės „Petras Kurmelis“ 1935–1938 m., neišleista, S. Nėries „Eglė žalčių karalienė“, išl. 1940 m. Kaune, ir „Žalčio pasakos“, išl. 1947 m. Memmingene, V. Mačernio „Poezija“, išl. 1961 m. Čikagoje).
Kūriniams būdinga darni, raiški kompozicija, stilizuotos, ekspresyvios formos, lakoniška, moderni raižysena. Vladas Gasiūnas
Dantis

Dantys (lot. dentes) – burnos ertmės organas. Sudarytas iš burnos ertmėje išsikišusios matomos dalies – danties vainiko, trumputės tarpinės dalies – danties kaklelio ir šaknies, kuri yra įsiterpusi viršutinio bei apatinio žandikaulio dantų alveolėse. Dantys sudaryti iš dentino, danties vainikas padengtas emaliu, kaklelis ir šaknis – plonu cemento sluoksniu. Žandikaulio duobutėse dantis tvirtai laiko jungiamojo audinio skaidulos, vadinamos periodontu, arba periodontiniais raiščiais. Danties ertmėje yra pulpa (kitaip – danties minkštimas), kurioje gausu nervinių skaidulų ir kraujagyslių. 
Zoologijoje dantų formulė (sutartu būdu užrašytas visų rūšių dantų skaičius viršutiniame ir apatiniame žandikauliuose) naudojama kaip diagnostinis žinduolių rūšies požymis.

Dantų priežiūra

Taisyklingas dantų valymas - vienintelis veiksmingas būdas pačiam apsisaugoti nuo pagrindinių dantų ligų - dantų ėduonies ir periodontito. Po valgio specialiu tarpdančių siūlu reikia išvalyti dantų tarpus ir išskalauti burną, po to pamasažuoti dantenas ir išsivalyti dantis tiek išorinę, tiek ir vidinę jų puses. Patartina rinktis minkštą dantų šepetėlį ir keisti jį ne rečiau kaip vieną kartą per mėnesį.
Deja, tradiciniu dantų šepetėliu pašalinama tik 60 proc. apnašų, kuriose kaupiasi kenksmingos bakterijos. Todėl tradicinis universalus dantų šepetėlis jau laikomas nepakankamai efektyviu ir atgyvenusiu. Šiek tiek geresnis derinys - dantų šepetukas ir tarpdančių siūlas. Pažangiausias dantų valymas - taikant paskutinio dešimtmečio inovacijas: specialų „vieno danties šepetėlį“ ir individualiai parinktus tarpdančių šepetėlius (dantų pasta gali būti ir visai nenaudojama).
Kad dantys būtų sveiki ir gražūs pas odontologą reikia apsilankyti 2 kartus per metus, o ne tada kai dantį jau suskausta. Valgyti kuo daugiau natūralių maisto produktų, daržovių, vaisių, nerūkyti, mažiau gerti kavos ir alkoholonių gėrimų, mažiau valgyti saldumynų ir angliavandenių turinčio maisto.